12. ฐานะการเงินและผลการดำเนินงาน

(1) งบการเงิน

ก) สรุปรายงานการตรวจสอบของผู้สอบบัญชีในระยะ 3ปี

ปี 2553

ข้าพเจ้าได้ตรวจสอบงบดุลรวม ณ วันที่ 31 ธันวาคม พ.ศ. 2553 งบกำไรขาดทุนรวม
งบแสดงการเปลี่ยนแปลงในส่วนของผู้ถือหุ้นรวม และงบกระแสเงินสดรวม
สำหรับปีสิ้นสุดวันเดียวกันของบริษัท ทิปโก้ฟูดส์ (ประเทศไทย) จำกัด (มหาชน) และบริษัทย่อย
และได้ตรวจสอบงบดุลเฉพาะกิจการ ณ วันที่ 31 ธันวาคม พ.ศ. 2553
งบกำไรขาดทุนเฉพาะกิจการ งบแสดงการเปลี่ยนแปลงในส่วนของผู้ถือหุ้นเฉพาะกิจการ
และงบกระแสเงินสดเฉพาะกิจการ สำหรับปีสิ้นสุดวันเดียวกันของบริษัท ทิปโก้ฟูดส์ (ประเทศไทย)
จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า
งบการเงินรวมของบริษัท ทิปโก้ฟูดส์ (ประเทศไทย) จำกัด (มหาชน) และบริษัทย่อย และ
งบการเงินเฉพาะกิจการของบริษัท ทิปโก้ฟูดส์ (ประเทศไทย) จำกัด (มหาชน) สำหรับปีสิ้นสุดวันที่
31 ธันวาคม พ.ศ. 2552
ที่นำมาแสดงเปรียบเทียบตรวจสอบโดยผู้สอบบัญชีอื่นในสำนักงานแห่งเดียวกันกับข้าพเจ้า
ตามรายงานลงวันที่ 19 กุมภาพันธ์ พ.ศ. 2553 ซึ่งได้แสดงความเห็นไว้อย่างไม่มีเงื่อนไข

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงาน เพื่อให้ได้ความเชื่อมั่นอย่างมีเหตุผลว่า
งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินรวมและงบการเงินเฉพาะกิจการข้างต้นนี้ แสดงฐานะการเงินรวม ณ
วันที่ 31 ธันวาคม พ.ศ. 2553 ผลการดำเนินงานรวมและกระแสเงินสดรวม
สำหรับปีสิ้นสุดวันเดียวกัน ของบริษัท ทิปโก้ฟูดส์ (ประเทศไทย) จำกัด (มหาชน) และบริษัทย่อย
และแสดงฐานะการเงิน ณ วันที่ 31 ธันวาคม พ.ศ. 2553 ผลการเนินงาน และกระแสเงินสด
สำหรับปีสิ้นสุดวันเดียวกันเฉพาะของบริษัท ทิปโก้ฟูดส์ (ประเทศไทย) จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

ปี 2554

ข้าพเจ้าได้ตรวจสอบงบแสดงฐานะการเงินรวม ณ วันที่ 31 ธันวาคม พ.ศ. 2554 และ พ.ศ.
2553 งบกำไรขาดทุนเบ็ดเสร็จรวม งบแสดงการเปลี่ยนแปลงส่วนของผู้ถือหุ้นรวม
และงบกระแสเงินสดรวม สำหรับปีสิ้นสุดวันเดียวกันของแต่ละปีของบริษัท ทิปโก้ฟูดส์ จำกัด
(มหาชน) และบริษัทย่อย และได้ตรวจสอบงบแสดงฐานะการเงินเฉพาะกิจการ ณ วันที่ 31
ธันวาคม พ.ศ. 2554 และ พ.ศ. 2553 งบกำไรขาดทุนเบ็ดเสร็จเฉพาะกิจการ
งบแสดงการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดเฉพาะกิจการ
สำหรับปีสิ้นสุดวันเดียวกันของแต่ละปีของบริษัท ทิปโก้ฟูดส์ จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงาน เพื่อให้ได้ความเชื่อมั่นอย่างมีเหตุผลว่า
งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินรวมและงบการเงินเฉพาะกิจการข้างต้นนี้ แสดงฐานะการเงินรวม ณ
วันที่ 31 ธันวาคม พ.ศ. 2554 และ พ.ศ. 2553 ผลการดำเนินงานรวมและกระแสเงินสดรวม
สำหรับปีสิ้นสุดวันเดียวกัน ของแต่ละปีของบริษัท ทิปโก้ฟูดส์ จำกัด (มหาชน) และบริษัทย่อย
และแสดงฐานะการเงิน ณ วันที่ 31 ธันวาคม พ.ศ. 2554 และ พ.ศ. 2553 ผลการเนินงาน
และกระแสเงินสด สำหรับปีสิ้นสุดวันเดียวกันเฉพาะของแต่ละปีของบริษัท ทิปโก้ฟูดส์ จำกัด
(มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไป

โดยมิใช่เป็นการแสดงความเห็นอย่างมีเงื่อนไขต่องบการเงินข้างต้น
ข้าพเจ้าขอให้สังเกตุหมายเหตุประกอบงบการเงินข้อ 2, 3 และ 4 ในระหว่างปี พ.ศ. 2554
บริษัทฯ
และบริษัทย่อยได้ใช้มาตรฐานการรายงานทางการเงินที่ออกและปรับปรุงใหม่ซึ่งออกโดยสภาวิชาชีพบัญชีฯ
ที่กำหนดให้ถือปฏิบัติกับงบการเงินสำหรับรอบระยะเวลาบัญชีที่เริ่มในหรือหลังวันที่ 1 มกราคม พ.ศ.
2554 เป็นต้นไป เพื่อจัดทำและนำเสนองบการเงินนี้
งบการเงินรวมและงบการเงินเฉพาะกิจการสำหรับปีสิ้นสุดวันที่ 31 ธันวาคม พ.ศ. 2553
และงบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม พ.ศ.
2553
ที่นำมาแสดงเปรียบเทียบได้แสดงตามรูปแบบใหม่เพื่อให้สอดคล้องกับงบการเงินสำหรับปีสิ้นสุดวันที่
31 ธันวาคม พ.ศ. 2554

ปี 2555

ข้าพเจ้าได้ตรวจสอบงบการเงินรวมและงบการเงินเฉพาะกิจการของ บริษัท ทิปโก้ฟูดส์ จำกัด
(มหาชน) และบริษัทย่อย และของเฉพาะกิจการของบริษัททิปโก้ฟูดส์ จำกัด (มหาชน) ตามลำดับ
ซึ่งประกอบด้วย งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31
ธันวาคม พ.ศ. 2555 งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการ
งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการ
และงบกระแสเงินสดรวมและงบกระแสเงินสดเฉพาะกิจการ สำหรับปีสิ้นสุดวันเดียวกัน
รวมถึงหมายเหตุสรุปนโยบายการบัญชีที่สำคัญ และหมายเหตุเรื่องอื่นๆ

ความรับผิดชอบของผู้บริหารต่องบการเงินรวมและงบการเงินเฉพาะกิจการ

ผู้บริหารเป็นผู้รับผิดชอบในการจัดทำและการนำเสนองบการเงินรวมและงบการเงินเฉพาะกิจการเหล่านี้โดยถูกต้องตามที่ควรตามมาตรฐานการรายงานทางการเงิน
และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ความรับผิดชอบของผู้สอบบัญชี

ข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า
ข้าพเจ้าได้ปฏิบัติงานตรวจสอบตามมาตรฐานการสอบบัญชี
ซึ่งกำหนดให้ข้าพเจ้าปฏิบัติตามข้อกำหนดด้านจรรยาบรรณ
รวมถึงวางแผนและปฏิบัติงานตรวจสอบเพื่อให้ได้ความเชื่อมั่นอย่างมีเหตุผลว่างบการเงินปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

การตรวจสอบรวมถึงการใช้วิธีการตรวจสอบเพื่อให้ได้มาซึ่งหลักฐานการสอบบัญชีเกี่ยวกับจำนวนเงินและการเปิดเผยข้อมูลในงบการเงิน
วิธีการตรวจสอบที่เลือกใช้ขึ้นอยู่กับดุลยพินิจของผู้สอบบัญชี
ซึ่งรวมถึงการประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญของงบการเงินไม่ว่าจะเกิดจากการทุจริตหรือข้อผิดพลาด
ในการประเมินความเสี่ยงดังกล่าว
ผู้สอบบัญชีพิจารณาการควบคุมภายในที่เกี่ยวข้องกับการจัดทำและการนำเสนองบการเงินโดยถูกต้องตามที่ควรของกิจการเพื่อออกแบบวิธีการตรวจสอบที่เหมาะสมกับสถานการณ์
แต่ไม่ใช่เพื่อวัตถุประสงค์ในการแสดงความเห็นต่อประสิทธิผลของการควบคุมภายในของกิจการ
การตรวจสอบรวมถึงการประเมินความเหมาะสมของนโยบายการบัญชีที่ใช้และความสมเหตุสมผลของประมาณการทางบัญชีที่จัดทำขึ้นโดยผู้บริหาร
รวมทั้งการประเมินการนำเสนองบการเงินโดยรวม

ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า

การแสดงความเห็น

ข้าพเจ้าเห็นว่า งบการเงินรวมและงบการเงินเฉพาะกิจการข้างต้นนี้
แสดงฐานะการเงินรวมและฐานะการเงินเฉพาะกิจการของบริษัท ทิปโก้ฟูดส์ จำกัด (มหาชน)
และบริษัทย่อย และของเฉพาะกิจการ ของบริษัท ทิปโก้ฟูดส์ จำกัด (มหาชน) ตามลำดับ ณ วันที่
31 ธันวาคม พ.ศ. 2555 ผลการดำเนินงานรวมและผลการดำเนินงานเฉพาะกิจการ
และกระแสเงินสดรวมและกระแสเงินสดเฉพาะกิจการสำหรับปีสิ้นสุดวันเดียวกัน
โดยถูกต้องตามที่ควรในสาระสำคัญตามมาตรฐานการรายงานทางการเงิน

(ข) ตารางสรุปงบการเงินรวมและงบการเงินเฉพาะของบริษัท 2553 – 2555

[]

[]

[]

[][]

(ค) อัตราส่วนทางการเงินที่สำคัญที่สะท้อนถึงฐานะการเงินและผลการดำเนินงาน

[]

(2) คำอธิบายและการวิเคราะห์ฐานะการเงินและผลการดำเนินงาน

ผลการดำเนินงานประจำปี

บริษัท มีกำไรสุทธิรวม 219.2 ล้านบาท ลดลงจากปีก่อน 124.4 ล้านบาท (หรือร้อยละ 36.2)
เนื่องมาจากยอดขายในส่วนของธุรกิจส่งออกผลไม้กระป๋องลดลง
อันเป็นผลมาจากการที่สหรัฐอเมริกาและประเทศแถบยุโรปซึ่งเป็นลูกค้าหลักยังมีปัญหาเศรษฐกิจ
ยอดสั่งซื้อจึงลดลงและทำให้เกิดการแข่งขันด้านราคา ราคาขายจึงต่ำลงอย่างมาก
นอกจากนั้นบริษัทได้มีการตั้งสำรองสินค้าเสื่อมสภาพจากเครื่องจักรที่ขัดข้อง จำนวน 54.8 ล้านบาท
จึงมีส่วนทำให้กำไรสุทธิลดลงอีกด้วย อย่างไรก็ตามปัญหาดังกล่าวได้รับการแก้ไขแล้ว
รายได้จากการขายและบริการรวม 5,442.1 ล้านบาท เพิ่มขึ้นจากปีก่อน 617.0 ล้านบาท
(หรือร้อยละ 12.8) รายได้ส่วนที่เพิ่มขึ้นมาจากธุรกิจเครื่องดื่มและธุรกิจค้าปลีก รายได้อื่นจำนวน
245.3 ล้านบาท ลดลง 78.9 ล้านบาท (หรือร้อยละ 24.3) ต้นทุนขายและบริการ เท่ากับ
3,701.2 ล้านบาท เพิ่มขึ้น 426.37 ล้านบาท (หรือร้อยละ 13.0) ทำให้กำไรขั้นต้นเท่ากับ
1,740.9 ล้านบาท เพิ่มขึ้น 190.7 ล้านบาท (หรือร้อยละ 12.3)

การวิเคราะห์รายได้

การวิเคราะห์รายได้จากการขายรวม

  ---------------- --------- ------- --------- ------- --------- ------- ----------------- -----------
  รายได้จากการขาย   ปี 2553            ปี 2554            ปี 2555            อัตราการเติบโต(%)   

                   รายได้     %       รายได้     %       รายได้     %       2552/2553         2555/2554

  ในประเทศ         2,714.1   57.6    2,917.3   60.5    3,292.3   60.5    7.5               12.9

  ต่างประเทศ        1,999.7   42.4    1,907.8   39.5    2,149.8   39.5    -4.6              12.7

  รวม              4,713.8   100.0   4,825.1   100.0   5,442.1   100.0   2.4               12.8
  ---------------- --------- ------- --------- ------- --------- ------- ----------------- -----------

ยอดขายใน 2553 และ 2554

ในปี 2553 รายได้จากการขายรวมเพิ่มขึ้น
เป็นผลจากการเพิ่มขึ้นของยอดขายของธุรกิจในประเทศเป็นหลักเนื่องจากจากเศรษฐกิจในประเทศที่เริ่มฟื้นตัว
และสถานการณ์ทางการเมืองที่คลี่คลายดีขึ้น
ทำให้ผู้บริโภคในประเทศเริ่มกลับมาจับจ่ายใช้สอยมากขึ้น ประกอบกับบริษัทเน้นการสื่อสารคุณสมบัติ
คุณภาพและคุณประโยชน์ของผลิตภัณฑ์ของบริษัท
นอกจากนี้ยังคงกลยุทธ์เดิมในการออกผลิตภัณฑ์ใหม่เพื่อสนองตอบความต้องการของผู้บริโภคอย่างต่อเนื่อง
สำหรับธุรกิจร้านค้าปลีกมีการเติบโตขึ้นอย่างมากจากการที่มีการนำเสนอผลิตภัณฑ์ที่ตอบสนองความต้องการของผู้บริโภคอย่างแท้จริง
และการสร้างชื่อเสียงจนเป็นที่รู้จักของตลาดและการได้รับความไว้วางใจจากผู้เช่าพื้นที่หลายแห่งรวมถึงห้างสรรพสินค้า
ทำให้บริษัทสามารถขยายสาขาได้จำนวนมาก
เป็นการเพิ่มช่องทางการจัดจำหน่ายและโฆษณาภาพลักษณ์ของบริษัทต่อผู้บริโภคโดยตรงได้มากขึ้น
ในส่วนของฟูดส์เซอร์วิส
บริษัทสามารถขายเครื่องดื่มพร้อมดื่มเข้าสู่ภัตตาคาร,โรงแรม,สายการเดินรถ
และสายการบินได้มากขึ้น สำหรับธุรกิจการเกษตรและสารกัดจากพิช (สำหรับเป็นวัตถุดิบในอาหาร
เครื่องดื่ม และเครื่องสำอาง) บริษัทได้มีสับปะรดสดพันธุ์หอมสุวรรณออกสู่ตลาดเพิ่มมากขึ้น
โดยขายผ่าน Convenience Store แต่ยังเป็นระยะเริ่มต้น สับปะรดยังมีปริมาณไม่มาก
เป็นเพียงการแนะนำสินค้าให้เป็นที่รู้จักของตลาด สำหรับผลิตภัณฑ์สารสกัดจากพืช
บริษัทยังอยู่ในช่วงการทำการศึกษาและวิจัยอย่างต่อเนื่องเพื่อพัฒนาผลิตภัณฑ์ที่น่าสนใจและสามารถทำกำไรให้กับบริษัทได้ต่อไป

สำหรับรายได้จากการขายต่างประเทศ ในส่วนของการส่งออกผลไม้กระป๋องและน้ำสับปะรดเข้มข้น
ในปีที่ผ่านมายอดขายลดลง ปัจจัยหลักที่กระทบได้แก่
เงินบาทที่แข็งค่าขึ้นในปีที่ผ่านมาโดยเฉลี่ยทั้งปีอยู่อัตราร้อยละ 10
ทำให้ยอดขายในสกุลบาทลดลงร้อยละ 2.1 แต่เพิ่มขึ้นร้อยละ 10 ในรูปเงินเหรียญสหรัฐฯ

สำหรับการขยายตลาดการส่งออกน้ำผลไม้ไปยังประเทศทางแถบ ASEAN ที่ขายภายใต้
ตราสินค้าของบริษัท และ ประเทศนอกกลุ่ม ASEAN
ที่เป็นการรับจ้างผลิตภายใต้สูตรและตราสินค้าของลูกค้า ยังมีการเติบโตอย่างต่อเนื่อง
เนื่องจากประเทศทางแถบภูมิภาคนี้ ได้รับผลกระทบน้อย และเศรษฐกิจยังค่อนข้างแข็งแกร่ง

ในปี 2554 ยอดขายรวมเพิ่มขึ้นจากปีก่อนร้อยละ 2.4
เป็นยอดขายในประเทศเพิ่มขึ้นในขณะที่ยอดขายต่างประเทศลดลง
ยอดขายในประเทศเพิ่มขึ้นโดยเฉพาะในช่วง 3 ไตรมาสแรก
เนื่องจากตัวเลขทางเศรษฐกิจมีแนวโน้มที่ดี
และการได้รัฐบาลใหม่ทำให้มีสถานการณ์ทางการเมืองผ่อนคลายลง
ประชาชนมีความเชื่อมั่นมากขึ้นจึงทำให้มีการจับจ่ายใช้สอยมากขึ้น
ธุรกิจเครื่องดื่มพร้อมดื่มยอดขายมีการเติบโตขึ้นเป็นผลมาจากการที่ปีที่ผ่านมามีการออกผลิตภัณฑ์ใหม่มากมายและหลากหลาย
ทั้งการเพิ่มรสชาติในกลุ่มผลิตภัณฑ์เดิม และการออกผลิตภัณฑ์ใหม่ทำให้ผลิตภัณฑ์มีความหลากหลาย
สามารถตอบสนองความต้องการของผู้บริโภคได้มากขึ้น
นอกจากนั้นได้เน้นการส่งเสริมการขายค่อนข้างมากทั้งในรูปแบบโฆษณาทางสื่อต่างๆ
และกิจกรรมการส่งเสริมการขายหลายรูปแบบ รวมทั้งมีการให้ผู้บริโภคร่วมสนุกและชิงรางวัล
ซึ่งช่วยทำให้ผลิตภัณฑ์ของทิปโก้เป็นที่รู้จัก
และมีภาพลักษณ์ที่ทันสมัยมากขึ้นซึ่งช่วยกระตุ้นยอดขายได้ค่อนข้างมาก อย่างไรก็ตามในช่วงไตรมาส
4 ซึ่งโดยปกติจะเป็นช่วงที่ยอดขายสูงสุดของปี กรุงเทพและปริมณฑลประสบมหาอุทกภัย
แม้ว่าโรงงานของบริษัทจะไม่ได้รับผลกระทบมากนักในด้านการผลิตเนื่องจากสามารถป้องกันพื้นที่โรงงานได้
โรงงานหยุดผลิตเพียง 2 สัปดาห์
แต่บริษัทได้รับผลกระทบอย่างมากจากการที่น้ำท่วมศูนย์กระจายสินค้าของตัวแทนกระจายสินค้า
ประกอบกับเส้นทางขนส่งไม่สามารถใช้งานได้ ทำให้ไม่สามารถกระจายสินค้าบางส่วนออกไปขายได้
ยอดขายในไตรมาส 4 จึงไม่ได้เป็นไปตามแผนที่วางไว้

สำหรับธุรกิจ Squeeze Juice Bar มียอดขายเพิ่มขึ้นต่อเนื่องตลอด 3 ไตรมาสของปี 2554
ก่อนที่จะชะลอตัวในไตรมาสที่ 4 จากเหตุการณ์น้ำท่วม
ที่ทำให้หลายสาขาต้องปิดตัวลงในช่วงเวลาดังกล่าว
ยอดขายที่เพิ่มขึ้นยังเป็นผลมาจากการพัฒนาผลิตภัณฑ์ใหม่เพื่อตอบสนองความต้องการของลูกค้า
ในส่วนของฟูดส์เซอร์วิส บริษัทยังคงมีลูกค้าใหม่ๆ ในกลุ่มภัตตาคาร, โรงแรม, สายการเดินรถ
และสายการบิน

สำหรับธุรกิจการเกษตรและสารสกัดจากพืช (สำหรับเป็นวัตถุดิบในอาหาร เครื่องดื่ม
และเครื่องสำอาง) ยอดขายที่เพิ่มขึ้นมาจากส่วนของธุรกิจการเกษตร คือผลผลิตสับปะรดหอมสุวรรณ
จากจุดเด่นของสับปะรดหอมสุวรรณที่มีเอกลักษณ์เฉพาะตัวได้รับการตอบรับจากตลาดเป็นอย่างดี
และจากสภาพภูมิอากาศในแหล่งเพาะปลูกที่เหมาะสม
ประกอบกับการปรับปรุงกระบวนการเพาะปลูกให้เหมาะสมกับสภาพพื้นที่และดินฟ้าอากาศ
ทำให้มีผลผลิตออกมาสู่ตลาดเพิ่มมากขึ้น ทำให้ยอดขายเพิ่มขึ้นอย่างชัดเจน
สำหรับธุรกิจสารสกัดจากพืช บริษัทได้จับมือร่วมกับลูกค้าหลักซึ่งเป็นผู้ผลิตสารสกัดรายใหญ่ของญี่ปุ่น
ทำการวิจัยและพัฒนาร่วมกันจนได้ผลิตภัณฑ์ชนิดแรกที่เป็นสารสกัดผลไม้ส่งออกไปยังประเทศญี่ปุ่นช่วงปลายปี
2554 ซึ่งคาดว่าจะสร้างยอดขายเพิ่มขึ้นได้ต่อไปในอนาคต

สำหรับรายได้จากการขายต่างประเทศยอดขายในการส่งออกผลไม้กระป๋องและน้ำสับปะรดเข้มข้นลดลง
ได้รับผลกระทบจากเศรษฐกิจของสหรัฐอเมริกาที่ยังไม่ฟื้นตัวและประเทศทางแถบยุโรปได้เข้าสู่ช่วงเศรษฐกิจถดถอย
ทำให้ผลมาจากคำสั่งซื้อของลูกค้าในประเทศดังกล่าวที่เป็นลูกค้าหลักลดลง บริษัททยอยหาตลาดใหม่ๆ
เพื่อทดแทนหากยังไม่สามารถทดแทนได้ทั้งหมดในระยะสั้น

สำหรับการขยายการส่งออกน้ำผลไม้ไปยังตลาดในกลุ่มอาเซียน ที่ขายภายใต้ตราสินค้าของบริษัท
และไปยังประเทศนอกกลุ่มอาเซียน ที่เป็นการรับจ้างผลิตภายใต้สูตรและตราสินค้าของลูกค้า
ยังมีการเติบโตอย่างต่อเนื่อง

ยอดขายรวมในปี 2555

ในปี 2555 ยอดขายรวมเพิ่มขึ้นจากปีก่อนร้อยละ12.8 เป็นยอดขายในประเทศเพิ่มขึ้นร้อยละ 12.9
และยอดขายต่างประเทศเพิ่มขึ้นร้อยละ 12.8

รายได้จากการขายในประเทศ

หลังจากวิกฤติการณ์น้ำท่วมคลี่คลาย ธุรกิจฟื้นตัวเร็วกว่าที่คาดการณ์ไว้
ประกอบกับมาตรการภาครัฐในการกระตุ้นการบริโภคของประชาชนที่สัมฤทธิ์ผล
ทำให้ผู้บริโภคจับจ่ายใช้สอยมากขึ้น ยอดขายของธุรกิจในประเทศเติบโตขึ้น
ทั้งในส่วนธุรกิจเครื่องดื่มพร้อมดื่ม, ธุรกิจค้าปลีกและฟูดส์เซอร์วิส
และธุรกิจการเกษตรและสารสกัดจากพืช

1.ธุรกิจเครื่องดื่มพร้อมดื่ม

ธุรกิจเครื่องดื่มพร้อมดื่ม ยอดขายเริ่มกลับมาเติบโตหลังจากชะลอตัวไปปลายปี 2554
บริษัทยังคงกลยุทธ์การทำวิจัยและพัฒนาและออกผลิตภัณฑ์ใหม่เพื่อตอบสนองความต้องการของลูกค้า
โดยในปี 2555 มีผลิตภัณฑ์ที่ออกใหม่ ดังนี้

1.  ผลิตภัณฑ์กลุ่มน้ำ 100% ได้แก่ น้ำแอ๊ปเปิ้ลผสมองุ่นรวม 100% ตราทิปโก้ และ
    น้ำแอ๊ปเปิ้ลผสมน้ำองุ่นรวม 100% ตราซุปเปอร์คิด

2.  ผลิตภัณฑ์กลุ่มชา ภายใต้ตรา ซันโทรี่ มิเรอิ ได้แก่ เครื่องดื่มชาเขียว ชนิดบรรจุกล่อง
    รสน้ำผึ้งผสมมะนาว และ ออริจินัล มิ้นโตะ

ผลิตภัณฑ์น้ำแร่ออรา ยังคงเติบโตอย่างต่อเนื่องโดยได้ส่วนแบ่งการตลาดเพิ่มมากขึ้น
จากการคุณภาพที่โดดเด่น เป็นเอกลักษณ์

2.ธุรกิจค้าปลีกและฟูดส์เซอร์วิส

Squeeze Juice Bar ยอดขายยังคงเติบโตจากปีที่ผ่านมา
อย่างไรก็ตามธุรกิจประสบกับต้นทุนที่สูงขึ้น ทั้งในส่วนค่าเช่าพื้นที่และค่าแรงที่เพิ่มขึ้น
ทำให้ต้องปรับราคาขาย ซึ่งส่งผลให้การเติบโตยอดขายชะลอตัวลงบ้าง ณ สิ้นปี 2555 ธุรกิจ
Squeeze Juice Bar มีจำนวนสาขาทั้งหมด 62 สาขา บริษัทดำเนินการเอง 50 สาขา
และแฟรนชายส์ จำนวน 12 สาขา

ธุรกิจฟูดส์เซอร์วิส มีการขายตัวค่อนข้างมาก ในปี 2555
เป็นผลมาจากการประสบความสำเร็จในการเข้าตลาดในกลุ่มภัตตาคาร, โรงแรม, สายการเดินรถ
และ สายการบิน

3.ธุรกิจการเกษตรและสารสกัดจากพืช

ธุรกิจขายผลไม้สด อันได้แก่ สับปะรดหอมสุวรรณ ยังมีผลผลิตมีคุณภาพดีเป็นที่ยอมรับของผู้บริโภค
ส่งผลให้ยอดขายเพิ่มมากขึ้น

สำหรับสารสกัดจากพืช ในปี 2555
บริษัทประสบความสำเร็จในการผลิตและจำหน่ายสารสกัดจากพืชระดับอุตสาหกรรมให้แก่ลูกค้าในประเทศญี่ปุ่น
ทำให้สร้างยอดขายให้กับธุรกิจเพิ่มขึ้น
นอกจากนั้นยังสามารถสร้างรายได้โดยการผลิตและจำหน่ายสารสกัดต่างๆ
อีกหลากหลายได้มากขึ้นเพื่อใช้ในผลิตภัณฑ์อาหาร เครื่องดื่ม อาหารเสริม เครื่องสำอาง
ยารักษาโรค บริษัทจึงมุ่งในการวิจัยและพัฒนาผลิตภัณฑ์ใหม่ๆ เพื่อเพิ่มยอดขายต่อไป

รายได้จากการขายต่างประเทศ

ในส่วนของธุรกิจสับปะรดกระป๋อง
ความซบเซาของยอดสั่งซื้อจากอเมริกาและประเทศแถบยุโรปทำให้ราคาขายโดยเฉลี่ยลดลงมาก
ยอดขายในส่วนของธุรกิจนี้จึงชะลอตัวลง
อย่างไรก็ตามบริษัทได้ขยายฐานลูกค้าไปยังแถบเอเชียที่พื้นฐานเศรษฐกิจยังแข็งแกร่ง
ซึ่งเดิมได้เป็นฐานลูกค้าของเครื่องดื่มน้ำผลไม้
โดยบริษัทได้ขยายรายการสินค้าให้ครอบคลุมสับปะรดกระป๋องและน้ำผลไม้บรรจุกระป๋องภายใต้ตราสินค้าทิปโก้ด้วย
ซึ่งได้รับการตอบรับจากประเทศเหล่านั้นเป็นอย่างดี และเพื่อเพิ่มศักยภาพของการส่งออก ในปี
2555 บริษัทได้พัฒนาและนำเสนอสินค้าใหม่เข้าสู่ตลาดเพื่อตอบสนองความต้องการของลูกค้า ได้แก่

1.สับปะรดในบรรจุภัณฑ์ถ้วยพลาสติก (Pineapple in Plastic Cup)

2. สับปะรดบรรจุในถุงอลูมิเนียม (Retort Pouch)

บรรจุภัณฑ์ใหม่นี้
เป็นการสร้างทางเลือกให้แก่ผู่บริโภคที่มีความต้องการที่หลากหลายได้มีทางเลือกที่มากขึ้น
การขยายตัวทั้งในแง่ตลาดและผลิตภัณฑ์ใหม่คาดว่าจะช่วยการเติบโตของธุรกิจต่อไปในระยะยาว

ในส่วนของการส่งออกน้ำผลไม้ไปยังตลาดในกลุ่มอาเซียน ที่ขายภายใต้ตราของบริษัท
เติบโตอย่างมากในปี 2555 จากการที่บริษัทได้รับการสนับสนุนจากผู้จัดจำหน่ายในหลายประเทศ
รวมถึงการขยายไปยังตลาดใหม่ในประเทศแถบเอชีย
ทำให้ตราทิปโก้เป็นที่รู้จักมากขึ้นของผู้บริโภคต่างประเทศ
ในขณะที่ยอดขายไปยังประเทศนอกกลุ่มอาเซียน ที่เป็นการรับจ้างผลิตภายใต้สูตรและตราสินค้า
ก็เติบโตอย่างมากเช่นเดียวกัน

สัดส่วนรายได้ระหว่างการขายในประเทศและต่างประเทศ

ในปี 2555 สัดส่วนการขายระหว่างในประเทศและต่างประเทศ มีอัตราส่วนเท่ากับ 60.5 : 39.5
เท่ากับปี 2554
ยอดขายต่างประเทศไม่เติบโตเท่าที่ควรเป็นผลจากธุรกิจสับปะรดกระป๋องที่ได้รับผลกระทบจากราคาขายที่ลดลงจากความต้องการซื้อที่ชะลอตัวลง
อย่างไรก็ตามบริษัทยังคงยึดถือนโยบายเดิมที่ต้องการรักษาสัดส่วนรายได้ของทั้งสองส่วนให้อยู่ระดับ
50:50 เพื่อบริหารความเสี่ยงจากลักษณะของธุรกิจในประเทศและต่างประเทศให้เกิดดุลยภาพ

-   การวิเคราะห์รายได้อื่น

  ------------------------------------------- --------- --------- ---------
  รายได้อื่น                                     2553      2554      2555

  กำไรจากอัตราแลกเปลี่ยน                         15.7      2.4       43.7

  หนี้สงสัยจะสูญโอนกลับ                            0.2       -         0.5

  ขาดทุนจากสินค้าเสื่อมสภาพโอนกลับ                  18.5      7.8       -

  รายได้ค่าเคลมสินค้าเสียหาย                       10.5      -         -

  ค่าสนับสนุนทางการตลาด                          90.9      248.7     144.9

  รายได้จากการขายวัตถุดิบและเศษวัสดุ                5.4       6.3       6.0

  อื่นๆ                                         35.3      59.0      50.2

  รวม                                         176.5     324.2     245.3
  ------------------------------------------- --------- --------- ---------

กำไรจากอัตราแลกเปลี่ยน ตลอดระยะเวลาที่ผ่านมาอัตราแลกเปลี่ยนมีความผันผวนเป็นอย่างมาก
บริษัทได้คงนโยบายในการเข้าไปทำสัญญาซื้อขายอัตราแลกเปลี่ยนล่วงหน้าเป็นระยะๆ
เพื่อปิดความเสี่ยง ทำให้บริษัทได้กำไรจากอัตราแลกเปลี่ยน จำนวน 15.7 ล้านบาท ในปี 2553
จำนวน 2.4 ล้านบาท ในปี 2554 และจำนวน 43.7 ล้านบาท ในปี 2555

หนี้สงสัยจะสูญโอนกลับ
เนื่องจากรายการหนี้สงสัยจะสูญของลูกหนี้รายหนึ่งที่บริษัทได้ตั้งเอาไว้แล้วได้ถูกตัดออกไปเป็นหนี้สูญซึ่งรายการหนี้สูญดังกล่าวได้รวมอยู่ในค่าใช้จ่ายอื่นแล้ว

ขาดทุนจากสินค้าเสื่อมสภาพโอนกลับ สินค้าที่ตั้งสำรองเสื่อมสภาพ
ตามหลักเกณฑ์บัญชีตามอายุการใช้งานที่เหลือ แต่เนื่องจากตั้งไว้เกินในปีก่อนหน้า
จึงโอนกลับมาเป็นรายได้

ค่าสนับสนุนทางการตลาด เป็นเงินสนับสนุนจาก บริษัท ซันโทรี่ เบฟเวอเรจ แอนด์ฟูดส์เอเชีย
จำกัด (เดิมเป็น บริษัท ซันโตรี่ เบฟเวอเรจ แอนด์ ฟูดส์ ลิมิเต็ด) สำหรับการทำโฆษณา
และการส่งเสริมการขาย สำหรับผลิตภัณฑ์ภายใต้ ตราสินค้าของ บริษัท ซันโตรี่ เบฟเวอเรจ แอนด์
ฟูดส์ ลิมิเต็ด ที่ผลิตและจำหน่ายโดย บริษัทย่อย (บริษัท ทิปโก้ เอฟแอนด์บี จำกัด)
และได้รวมเงินพิเศษจากการซื้อสินค้าตามเป้าที่ได้กำหนดไว้ในรายการนี้ด้วย

รายได้อื่น ค่าขนส่งและประกันจากการขายในเทอม CIF ได้รวมเป็นส่วนหนึ่งในรายได้อื่น
บริษัทบันทึกรายได้จากการขายในเทอม FOB
รายได้ค่าขนส่งและประกันจากการขายได้ถูกบันทึกไว้ในรายได้อื่น
ส่วนค่าใช้จ่ายดังกล่าวที่ต้องจ่ายให้แก่บริษัทเรือและบริษัทประกันได้รวมอยู่ในค่าใช้จ่ายในการขายและบริหารแล้ว

การวิเคราะห์ต้นทุนขายและกำไรขั้นต้น

  --------------------------- --------- -------- --------- -------- --------- --------
                              ปี 2553             ปี 2554             ปี 2555    

                              ล้านบาท    % ยอดขาย ล้านบาท    % ยอดขาย ล้านบาท    % ยอดขาย

  ยอดขาย                      4,713.8   100.0    4,825.1   100.0    5,4421    100.0

  ต้นทุนขาย                     3,531.9   74.9     3,274.8   67.9     3,701.2   68.0

  กำไรขั้นต้น                    1,181.9   25.1     1,550.3   32.1     1,740.9   32.0
  --------------------------- --------- -------- --------- -------- --------- --------

ในปี 2553 อัตรากำไรขั้นต้นลดลงมาจากธุรกิจส่งออกสับปะรดกระป๋องเป็นสำคัญ
ปัญหาภัยแล้งได้ทวีความรุนแรง จนส่งผลกระทบต่อผลผลิตสับปะรดอย่างมากในปี 2553
นอกเหนือไปจากทำให้ราคาผลไม้สดปรับตัวสูงขึ้นอย่างต่อเนื่องแล้ว
สภาพภูมิอากาศได้ส่งผลให้คุณภาพของผลไม้ด้วยเช่นกัน ทำให้ผลผลิตสินค้าสำเร็จรูปต่อตันผลไม้ลดลง
ประกอบกับเงินบาทแข็งค่า ทำให้ยอดขายในรูปบาทลดลง
ในขณะที่ต้นทุนส่วนใหญ่ของธุรกิจผลไม้กระป๋องเป็นบาท
ปัจจัยดังกล่าวส่งผลโดยตรงต่อกำไรขั้นต้นที่ลดลงของธุรกิจส่งออก
ยอดขายของธุรกิจเครื่องดื่มในประเทศเพิ่มขึ้นอย่างมากสืบเนื่องจากกิจกรรมทางการตลาดที่เน้นการสื่อสารคุณประโยชน์
คุณสมบัติ
และคุณภาพของผลิตภัณฑ์ของบริษัทที่ดีให้แก่ผู้บริโภคอีกทั้งยังได้ดำเนินการลดต้นทุนในโครงการบริหารห่วงโซ่อุปสงค์และอุปทานที่ได้เริ่มมาตั้งแต่ปี
2552 อย่างต่อเนื่อง ทำให้สามารถประหยัดต้นทุนได้อย่างมาก สำหรับธุรกิจค้าปลีก
ยอดขายมีอัตราการเติบโตสูงขึ้นมาก เกิดการประหยัดต่อขนาด (Economy of Scale)
ทำให้อัตรากำไรขั้นต้นของธุรกิจในประเทศโดยรวมเพิ่มขึ้น

ในปี 2554 อัตรากำไรขั้นต้นที่เพิ่มขึ้นมาจากธุรกิจส่งออก
อันเป็นผลจากบริษัทฯได้ปรับกระบวนการผลิตให้ได้สินค้าสำเร็จรูปต่ออัตราเข้าผลิตของวัตถุดิบมากขึ้น
ทำให้อัตรากำไรขั้นต้นของธุรกิจต่างประเทศเพิ่มขึ้นมาก ในขณะที่ธุรกิจในประเทศ
ทั้งในส่วนของธุรกิจเครื่องดื่มและธุรกิจค้าปลีก

อัตรากำไรขั้นต้นลดลงเล็กน้อย เนื่องมาจากยอดขายที่ไม่เป็นไปตามแผนในช่วงน้ำท่วม
และต้นทุนวัตถุดิบที่สูงขึ้น

ในปี 2555 อัตรากำไรขั้นต้นใกล้เคียงกับปี 2554
แม้ว่าในส่วนของยอดขายสับปะรดกระป๋องจะชะลอตัวลงเนื่องจากคำสั่งซื้อลดลงและราคาปรับลดลง
แต่ในส่วนของต้นทุนราคาสับปะรดสดลดลงมากเช่นกัน
เนื่องมาจากมีผลผลิตออกมาสู่ตลาดค่อนข้างมาก
รวมถึงยังคงมีการบริหารจัดการที่ดีในเรื่องอัตราผลผลิตต่อสับปะรดเข้าผลิต
ในขณะที่ยอดขายในประเทศขยายตัวได้ดี
แม้ว่าธุรกิจค้าปลีกได้ประสบกับต้นทุนค่าเช่าและค่าแรงเพิ่มขึ้น
แต่ได้มีการปรับราคาขายเพื่อให้สอดคล้องกับต้นทุนที่เพิ่มขึ้น
ทำให้บริษัทสามารถรักษาอัตรากำไรขั้นต้นได้ระดับเดิม

ค่าใช้จ่ายในการขายและบริหาร

  --------------------------- --------- --------- --------- -------- --------- --------
  ค่าใช้จ่าย                     ปี 2553              ปี 2554             ปี 2555    

                              ล้านบาท    %ยอดขาย   ล้านบาท    % ยอดขาย ล้านบาท    % ยอดขาย

  ค่าใช้จ่ายในการขายและบริหาร     1,334.6   28.3      1,560.4   32.3     1,741.8   32.0
  --------------------------- --------- --------- --------- -------- --------- --------

สัดส่วนของค่าใช้จ่ายในการขายและการบริหารต่อยอดขาย ในปี 2553
ใช้นโยบายเน้นการส่งเสริมการขายโดยเฉพาะตลาดน้ำผลไม้ 100%
เพื่อรองรับการแข่งขันที่รุนแรงในตลาดในประเทศ
ซึ่งถือได้ว่าประสบผลสำเร็จในการทำให้ยอดขายในประเทศเพิ่มขึ้นอย่างมาก ในปี 2554
ค่าใช้จ่ายในการขายและบริหารที่เพิ่มขึ้นเป็นส่วนของธุรกิจเครื่องดื่ม
เนื่องจากเป็นการดำเนินการทางการตลาดที่รองรับผลิตภัณฑ์ออกมาใหม่มากมายในระหว่างปี
แต่การที่ยอดขายไม่เป็นไปตามแผนในช่วงไตรมาสที่ 4
ทำให้สัดส่วนค่าใช้จ่ายในการขายและการบริหารต่อยอดขายสูงของธุรกิจเครื่องดื่มสูงขึ้น
และยังอยู่ในสัดส่วนเท่าเดิมในปี 2555
สาเหตุมาจากยอดขายในส่วนของธุรกิจสับปะรดกระป๋องชะลอตัวลงจากราคาขายที่ลดลง
และธุรกิจเครื่องดื่มพร้อมดื่ม ยังคงมีนโยบายกิจกรรมการส่งเสริมการขายต่อเนื่องโดยตลอด

รายงานการวิเคราะห์กระแสเงินสด

  ---------------------------------------------------------- --------- --------- ----------
  ค่าใช้จ่าย                                                    ปี 2553    ปี 2554    ปี 2555

  กระแสเงินสดจากการดำเนินงาน                                                       

  กำไรก่อนภาษีเงินได้                                            178.8     369.8     277.1

  ปรับกระทบยอดกำไรก่อนภาษีเงินได้เป็นเงินสดรับสุทธิจากกิจกรรมดำเนินงาน   -0.2      101.4     226.9

  ปรับ เงินทุนหมุนเวียนสุทธิ (เพิ่มขึ้น) ลดลง                           220.1     -638.6    0.7

  เงินสดสุทธิได้มาจาก (ใช้ไปใน) กิจกรรมดำเนินงาน                    396.0     -167.4    504.7

  เงินสดสุทธิจากกิจกรรมลงทุน                                      -319.8    -258.7    -272.8

  เงินสดสุทธิจากกิจกรรมจัดหาเงิน                                   -115.9    422.4     -226.2

  ผลกระทบจากอัตราแลกเปลี่ยนในเงินสดและรายการเทียบเท่าเงินสด         -2.7      0.1       0.1

  เงินสดและรายการเทียบเท่าเงินสดเพิ่มขึ้น (ลดลง)                     -39.7     -3.6      5.5

  เงินสดและรายการเทียบเท่าเงินสดยกมา                             84.5      44.7      41.1

  เงินสดและรายการเทียบเท่าเงินสดยกไป                             44.7      41.1      46.7
  ---------------------------------------------------------- --------- --------- ----------

กระแสเงินสดจากการดำเนินงาน ในช่วงปี ในปี 2553
กระแสเงินสดจากการดำเนินงานลดลงเนื่องมาจากต้นทุนผลไม้สดที่เพิ่มขึ้นจากการประสบภาวะขาดแคลนและค่าใช้จ่ายในการส่งเสริมการขายที่เพิ่มขึ้น
ในปี 2554 กระแสเงินสดจากการดำเนินการเป็นลบจากการมีนโยบายเพิ่มสินค้าคงเหลือ
เนื่องจากในระหว่างปีราคาผลไม้สดลดลงจากการที่มีผลผลิตออกมาค่อนข้างมาก
บริษัทมีนโยบายในการผลิตเก็บไว้เป็นสินค้าสำเร็จรูป จะเห็นได้จากจำนวนสินค้าคงเหลือ ณ
สิ้นปีจำนวนสูง เนื่องจากทำให้ได้ต้นทุนที่ต่ำและจะนำมาทยอยขายเมื่อได้ราคาที่เหมาะสม ในปี
2555 กระแสเงินสดเป็นบวกเพิ่มขึ้น
เนื่องจากบริษัทได้นำสินค้าคงเหลือที่เป็นสินค้าสำเร็จรูปทยอยส่งขายให้ลูกค้า
รวมทั้งต้นทุนค่าผลไม้ลดลง รวมทั้งการที่แนวโน้มค่าผลไม้ยังไม่เพิ่มขึ้น
จึงไม่มีนโยบายเก็บสินค้าสำเร็จรูปรอขายอย่างปีที่ผ่านมา

กระแสเงินจากกิจกรรมการลงทุน ในปี 2553 ที่โรงงานเครื่องดื่มที่วังน้อย
ได้มีการซื้อเครื่องจักรเพิ่มเติมเพื่อขยายกำลังการผลิตสำหรับผลิตภัณฑ์เดิมเพื่อรองรับการเติบโตของยอดขาย
รวมทั้งได้มีการลงทุนเครื่องจักรเพิ่มเติมสำหรับเสริมสายการผลิตบรรจุภัณฑ์ในขวด PET
เพื่อให้ผลิตภัณฑ์สามารถตอบสนองความต้องการของลูกค้าที่หลากหลายได้ยิ่งขึ้น
และที่โรงงานประจวบคีรีขันธ์ นอกเหนือไปจากค่าใช้จ่ายเพื่อการบำรุงรักษาสินทรัพย์ถาวรตามปกติ
ได้มีการลงทุนเครื่องจักรเพิ่มเติมสำหรับสายการผลิตประป๋องเปล่าเพื่อให้มีประสิทธิภาพยิ่งขึ้น
และโรงงานน้ำแร่ออรา ได้มีการซื้อเครื่องจักรเพิ่มเติมเพื่อขยายสายการผลิต

ในปี 2554 มีการลงทุนเพิ่มเติมของโรงงานเครื่องดื่มที่วังน้อย
เป็นการเสริมสายการผลิตของสายการผลิตเดิมเป็นเพื่อให้มีประสิทธิภาพมากขึ้น
ในส่วนของโรงงานประจวบคีรีขันธ์ มีค่าใช้จ่ายลงทุนสำหรับสายการผลิตกระป๋องเปล่า
โดยเป็นทั้งการลงทุนเพื่อทดแทนเครื่องจักรเดิมบางส่วน
และการลงทุนเพิ่มเติมเพื่อเพิ่มประสิทธิภาพของสายการผลิต

ในปี 2555 มีการลงทุนเสริมสายการผลิตเดิมที่โรงงานวังน้อย
และที่โรงงานประจวบคีรีขันธ์มีการลงทุนสายการผลิตใหม่ ได้แก่ สับปะรดในบรรจุภัณฑ์ถ้วยพลาสติก,
สับปะรดบรรจุในถุงอลูมิเนียม สำหรับโรงงานน้ำแร่ออรา เป็นการลงทุนเพื่อบำรุงรักษา
(Overhaul) เครื่องจักรของสายการผลิตเดิม

กระแสเงินสดจากกิจกรรมการจัดหาเงิน ในปี 2553 ได้มีการทำสัญญาเงินกู้ระยะยาวใหม่ จำนวน
200.0 ล้านบาท เพื่อนำมาลงทุนค่าเครื่องจักรที่โรงงานเครื่องดื่มอำเภอวังน้อย
โดยได้ทำการเบิกบางส่วนเพื่อชำระตามเทอมการชำระเงิน จำนวน 180.0 ล้านบาท
และได้มีการชำระคืนเงินกู้ระยะยาวในระหว่างปี จำนวน 200.0 ล้านบาท
นอกจากนั้นบริษัทมีการจ่ายเงินปันผล (จากผลประกอบการของปี 2552) จำนวน 72.4 ล้านบาท
ในปี 2554 บริษัทได้มีสัญญาเงินกู้ระยะยาวเพิ่มขึ้น จำนวน 300.0 ล้านบาท
ซึ่งเป็นวงเงินสำหรับเป็นเงินทุนหมุนเวียนเพื่อมาทดแทนการใช้เงินกู้ระยะสั้นบางส่วน
ซึ่งเป็นระดับที่พิจารณาแล้วว่าเป็นเงินทุนหมุนเวียนขั้นต่ำที่บริษัทต้องการ
ทั้งนี้การใช้วงเงินกู้ระยะยาวมาทดแทนเพื่อเป็นการเสริมสภาพคล่องสำหรับการใช้วงเงินกู้ระยะสั้นในอนาคตที่คาดว่าจะมีมากขึ้นจากการขยายธุรกิจ
นอกจากนั้นในปีนี้ได้มีการชำระหนี้ระยะยาว จำนวน 274.0 ล้านบาท
ในส่วนของเงินกู้ระยะสั้นที่เพิ่มขึ้น เป็นผลมาจากการแผนการเก็บสินค้าคงเหลือเก็บไว้
เพื่อขายต่อไป ในปี 2555 ได้มีการเบิกเงินกู้ระยะยาวจากวงเงินที่เหลือ จำนวน 20 ล้านบาท
สำหรับค่าเครื่องจักรที่โรงงานเครื่องดื่มวังน้อย และได้มีการชำระคืนเงินกู้ระยะยาวระหว่างปี
จำนวน 293.8 ล้านบาท และมีการจ่ายเงินปันผล จำนวน 57.9 ล้านบาท
ซึ่งเกิดจากผลประกอบการของปี 2554

สภาพคล่อง

  ----------------------------------------- --------- --------- ----------
  อัตราส่วนสภาพคล่อง                           ปี 2553    ปี 2554    ปี 2555

  สินทรัพย์หมุนเวียนต่อหนี้สินหมุนเวียน                0.9       1.0       0.8

  อัตราส่วนความสามารถในการชำระดอกเบี้ย          4.1       4.9       3.7

  อัตราส่วนหนี้สินต่อส่วนของผู้ถือหุ้น                  1.3       1.4       1.3
  ----------------------------------------- --------- --------- ----------

อัตราส่วนสินทรัพย์หมุนเวียนต่อหนี้สินหมุนเวียน ในปี 2553 อัตราส่วนลดลงมาต่ำกว่า 1
มาจากสินค้าคงคลังลดลงและจากที่ลูกหนี้การค้าของธุรกิจส่งออกลดลงตามยอดขายที่ลดลงเนื่องจากการขาดแคลนวัตถุดิบผลไม้สด
ในขณะที่หนี้สินหมุนเวียนเพิ่มขึ้นจากหนี้สินระยะยาวครบกำหนดชำระภายใน 1 ปี เพิ่มขึ้น
(เงินกู้ระยะยาวของบริษัทครบกำหนดชำระตั้งแต่ไตรมาสที่ 3/2553
และของบริษัทย่อยเริ่มชำระงวดแรกในไตรมาสที่ 2/2553)
นอกจากนี้ยังมีค่าใช้จ่ายเป็นค่าสนับสนุนทางการตลาดบริษัทค้างจ่ายอยู่
รวมทั้งเจ้าหนี้ค่าเครื่องจักรของโรงงานเครื่องดื่มที่วังน้อยที่จะครบกำหนดชำระในเดือนเมษายน
2554 อีกจำนวน 59.2 ล้านบาท ซึ่งจะใช้เงินทุนจากการกู้ยืมระยะยาวที่ได้รับอนุมัติแล้ว ในปี
2554 สินทรัพย์ทรัพย์หมุนเวียนต่อหนี้สินหมุนเวียนเพิ่มขึ้นเล็กน้อย
เนื่องจากในขณะที่สินค้าคงเหลือเพิ่มขึ้น
แต่หนี้สินระยะสั้นบางส่วนได้ถูกเปลี่ยนไปเป็นเงินกู้ระยะยาวซึ่งเป็นวงเงินกู้ระยะยาวสำหรับเงินทุนหมุนเวียน
ในปี 2555 อัตราส่วนสินทรัพย์หมุนเวียนต่อหนี้สินหมุนเวียนลดลง เนื่องจากมีหนี้ระยะยาว จำนวน
300 ล้านบาท ที่เป็นวงเงินสำหรับทุนหมุนเวียน จะมีกำหนดชำระจำนวน 100 ล้านบาทแรก
ในเดือนกันยายน 2556 รวมทั้งมีค่าใช้จ่ายสนับสนุนทางการตลาดค้างจ่ายให้กับบริษัท ซันโทรี่
เบฟเวอเรจ แอนด์ฟูดส์เอเชีย จำกัด

อัตราส่วนความสามารถในการชำระดอกเบี้ย ในปี 2553
บริษัทมีเงินกู้ระยะยาวเพิ่มขึ้นเพื่อนำมาซื้อเครื่องจักรที่โรงงานเครื่องดื่ม
ประกอบกับอัตราดอกเบี้ยค่อยๆ ปรับตัวสูงขึ้นตั้งแต่ไตรมาสที่ 3
ทำให้อัตราส่วนความสามารถในการชำระดอกเบี้ยของบริษัทลดลงเล็กน้อย ในปี 2554
อัตราดอกเบี้ยปรับตัวสูงขึ้นต่อเนื่องจากปี 2553 และเริ่มปรับตัวลดลงในไตรมาสที่ 4
จากการที่ความกังวลเรื่องอัตราเงินเฟ้อเริ่มคลี่คลาย
ประกอบกับเหตุการณ์น้ำท่วมทำให้ธนาคารแห่งประเทศไทยต้องผ่อนคลายมาตรการทางการเงินเพื่อช่วยเหลือผู้ประกอบการ
นอกจากนั้นบริษัทมีกำไรก่อนจ่ายดอกเบี้ยภาษีสูงขึ้น
ทำให้อัตราส่วนความสามารถในการชำระดอกเบี้ยของบริษัทเพิ่มขึ้นในปี 2554 และได้ปรับลดลงในปี
2555 เนื่องจากกำไรก่อนจ่ายดอกเบี้ยและภาษีต่ำลงมาก

อัตราส่วนหนี้สินต่อส่วนของผู้ถือหุ้น อัตราส่วนเพิ่มขึ้นในปี 2554 จากปี 2553
จากการที่หนี้สินรวมเพิ่มขึ้นและลดลงเล็กน้อยในปี 2555 เนื่องจากหนี้สินรวมเพิ่มขึ้นเล็กน้อย

ความสามารถในการทำกำไร

  ----------------------------------------- --------- --------- ----------
  อัตราส่วน                                   ปี 2553    ปี 2554    ปี 2555

  อัตรากำไรขั้นต้น (%)                          25.1      32.1      32.0

  อัตรากำไรสุทธิ (%)                           3.1       7.1       4.0

  อัตราส่วนผลตอบแทนของส่วนของผู้ถือหุ้น             7.2       14.3      8.5
  ----------------------------------------- --------- --------- ----------

อัตรากำไรขั้นต้น ในปี 2553 อัตรากำไรขั้นต้นลดลง
จากธุรกิจส่งออกที่ได้รับผลกระทบจากการขาดแคลนผลไม้สดเข้าผลิตตามแผนการผลิตและราคาผลไม้สดที่เพิ่มขึ้น
และโดยเฉพาะในปี 2553 ยังได้รับผลกระทบมากขึ้นจากการแข็งค่าของเงินบาทด้วย ในปี 2554
อัตรากำไรขั้นต้นเพิ่มขึ้นมาจากธุรกิจส่งออกที่เป็นผลจากการปรับปรุงกระบวนการผลิตให้ได้ประสิทธิภาพและประสิทธิผลเพิ่มขึ้น
ในปี 2555 อัตราส่วนใกล้เคียงกับปี 2554
จากการที่แม้ยอดขายในส่วนธุรกิจส่งออกสับปะรดกระป๋องจะชะลอตัว แต่ต้นทุนผลไม้ลดลงด้วย
รวมทั้งบริษัทยังสามารถบริหารจัดการในเรื่องอัตราผลผลิตต่อสับปะรดเข้าผลิตได้อย่างต่อเนื่อง

อัตรากำไรสุทธิ ในปี 2553 บริษัทรับรู้ส่วนแบ่งกำไรจากเงินลงทุนในบริษัทร่วม จำนวน 245.2
ล้านบาท ส่วนยอดขายของธุรกิจส่งออกที่ลดลงจากต้นทุนค่าผลไม้ที่สูงขึ้น
และค่าใช้จ่ายในการขายและการบริหารของธุรกิจเครื่องดื่มที่สูงตามนโยบายการทำการตลาด
ทำให้อัตรากำไรสุทธิลดลง ในปี 2554 แม้บริษัทรับรู้ส่วนแบ่งกำไรจากเงินลงทุนในบริษัทร่วม
จำนวน 179.0 ล้านบาท ลดลงจากปี 2553 และ
ธุรกิจเครื่องดื่มยังมีค่าใช้จ่ายทางการตลาดสูงจากการที่มีผลิตภัณฑ์ออกมาใหม่ในระหว่างปีมากมาย
แต่ผลจากการที่ต้นทุนผลไม้ของธุรกิจส่งออกที่ลดลงค่อนข้างมากทำให้อัตรากำไรสุทธิสูงขึ้น ในปี
2555 อัตรากำไรสุทธิลดลงอย่างมาก
ส่วนหนึ่งมาจากการที่บริษัทสำรองสินค้าเสื่อมสภาพเกิดจากเครื่องจักรขัดข้องชั่วคราว
ทำให้กำไรสุทธิลดลง

อัตราผลตอบแทนของส่วนของผู้ถือหุ้น ในปี 2553 อัตราผลตอบแทนของส่วนของผู้ถือหุ้นต่ำ
เนื่องจากผลกระทบจากธุรกิจส่งออกสับปะรดกระป๋อง แต่ในปี 2554
ต้นทุนขายที่ลดลงของธุรกิจส่งออกสับปะรดกระป๋องทำให้อัตราผลตอบแทนของส่วนของผู้ถือหุ้นสูงขึ้นมาก
ในปี 2555 อัตราผลตอบแทนของส่วนของผู้ถือหุ้นต่ำลงมาก
จากการที่กำไรสุทธิลดลงอย่างที่ได้กล่าวมา

คุณภาพของสินทรัพย์และอัตราส่วนทางการเงิน

  ----------------------------------------- --------- --------- ----------
  สัดส่วนของสินทรัพย์                            ปี 2553    ปี 2554    ปี 2555

  ลูกหนี้การค้าสุทธิ                              10%       8%        10%

  สินค้าคงเหลือ                                17%       26%       23%

  เงินลงทุนและเงินให้กู้ยืม-สุทธิ                    16%       16%       18%

  ที่ดินอาคารและอุปกรณ์-สุทธิ                      52%       45%       44%

  เงินประกัน                                  -         -         -

  อื่นๆ                                       5%        5%        5%
  ----------------------------------------- --------- --------- ----------

สัดส่วนของลูกหนี้การค้าลดลง จากปี 2553 ถึงปี 2554 และเพิ่มขึ้นในปี 2555
โดยระยะเวลาเก็บหนี้โดยเฉลี่ย 39 วัน ในปี 2553 และในปี 2554
บริษัทได้ขยายตลาดไปยังลูกค้าใหม่ๆ เพื่อทดแทนลูกค้าเดิมที่อยู่ในประเทศที่มีปัญหาทางเศรษฐกิจ
โดยลูกค้ารายใหม่โดยเฉพาะการไปยังตลาดใหม่ๆที่มีความเสี่ยงบริษัทจะพิจารณาการให้เครดิตอย่างระมัดระวัง
และมีการติดตามหนี้อย่างเคร่งครัด ทำให้ระยะเวลาเก็บหนี้โดยเฉลี่ยลดลงเป็น 33 วัน ในปี 2555
จากสภาพเศรษฐกิจที่ยังไม่ฟื้นตัว มีลูกค้าบางรายขอยืดระยะเวลาชำระหนี้
เนื่องจากมีปัญหาสภาพคล่อง
ซึ่งบริษัทได้ผ่อนปรนให้ตามความเหมาะสมกรณีที่เป็นลูกค้าประจำที่เป็นลูกค้าของบริษัทเป็นระยะเวลานาน
ทำให้ระยะเวลาเก็บหนี้โดยเฉลี่ย เพิ่มขึ้นเป็น 39 วัน

สัดส่วนสินค้าคงเหลือเพิ่มขึ้นในปี 2554 จากปี 2553 โดยจำนวนวันสินค้าคงเหลืออยู่ที่ 84 วัน ในปี
2553 ทั้งนี้ปริมาณสินค้าคงเหลือเป็นไปตามการคาดการณ์การเปลี่ยนแปลงราคาวัตถุดิบ
โดยบริษัทจะมีสินค้าคงเหลือเพิ่มขึ้นในช่วงที่คาดการณ์ว่าราคาวัตถุดิบจะเพิ่มขึ้น แม้ว่าในปี 2553
บริษัทฯคาดการณ์ว่าปัญหาภัยแล้งจะยิ่งทวีความรุนแรงยิ่งขึ้น
แต่เนื่องจากผลไม้สดขาดแคลนมากทำให้บริษัทไม่สามารถจะเก็บสินค้าคงเหลือได้ตามนโยบายของบริษัทฯ
จึงทำให้ปริมาณสินค้าคงเหลือลดลง ในปี 2554 ผลไม้สดออกมาสู่ตลาดมาก ต้นทุนต่ำลง
ทำให้บริษัทจึงทยอยทำการผลิตเก็บไว้เป็นสินค้าสำเร็จรูปไว้รอขายตามนโยบายการบริหารสินค้าคงเหลือ
สัดส่วนสินค้าคงเหลือจึงเพิ่มขึ้น และ จำนวนวันสินค้าคงเหลือ เพิ่มเป็น 165 วัน ในปี 2555
บริษัททยอยส่งออกสินค้าคงเหลือที่มีอยู่ ประกอบกับเนื่องจากมีผลไม้สดที่เป็นวัตถุดิบออกมาสู่ตลาดมาก
ทำให้ราคาต่ำลง และยังไม่มีแนวโน้มจะเพิ่มขึ้น บริษัทจึงไม่มีนนโยบายเก็บสินค้าคงเหลือ
ทำให้จำนวนสินค้าคงเหลือ ลดลงเป็น 135 วัน

เงินลงทุนเป็นเงินลงทุนในบริษัท ทิปโก้ แอสฟัลส์ จำกัด (มหาชน)
โดยมีนโยบายให้สัดส่วนการถือหุ้นอยู่ที่ 20-25%
เงินลงทุนดังกล่าวได้ถูกบันทึกเงินลงทุนตามวิธีส่วนได้เสีย ตามหลักการบันทึกบัญชีที่รับรองทั่วไป
ซึ่งสามารถทราบต้นทุนที่ซื้อมาในราคาทุนได้จากหมายเหตุประกอบงบการเงิน โดยบริษัทฯ
มีนโยบายในการถือครองเงินลงทุนและทำกำไรในรูปของผลตอบแทนจากการลงทุนเพื่อให้มีผลตอบแทนขั้นต่ำครอบคลุมต้นทุนที่เกิดจากการลงทุนดังกล่าวกับผู้ถือหุ้นส่วนน้อย

ที่ดิน อาคารและอุปกรณ์ของบริษัทฯ มีการซ่อมแซมและบำรุงอยู่สม่ำเสมอทุกปี ในปี 2553
มีการลงทุนเพิ่มเติมทั้งที่โรงงานเครื่องดื่มที่วังน้อย โรงงานประจวบคีรีขันธ์ และโรงงานน้ำแร่ออรา
เพื่อให้สามารถผลิตสินค้าได้มีประสิทธิภาพมากขึ้น ในปี 2554
การลงทุนโดยส่วนใหญ่เป็นการซ่อมแซมบำรุงรักษาทั้งในส่วนอาคารและเครื่องจักรอุปกรณ์ที่มีอยู่
สำหรับโรงงานประจวบคีรีขันธ์ส่วนใหญ่จะเป็นการลงทุนในสายการผลิตกระป๋องเปล่าเพื่อทดแทนเครื่องเดิมและเสริมประสิทธิภาพ
ในปี 2555 ได้มีการลงทุนเพิ่มเติมเพื่อเสริมสายการผลิตเดิมที่โรงงานเครื่องดื่มที่วังน้อย
ที่โรงงานประจวบคีรีขันธ์มีการลงทุนสำหรับสายการผลิตของผลิตภัณฑ์ใหม่ ได้แก่
สับปะรดในบรรจุภัณฑ์ถ้วยพลาสติก, สับปะรดบรรจุในถุงอลูมิเนียม ส่วนที่โรงงานออรา
เป็นการลงทุนเพื่อบำรุงรักษาเครื่องจักรและอุปกรณ์ที่มีอยู่

ประสิทธิภาพในการดำเนินงาน

  ----------------------------------------- --------- --------- ----------
  อัตราส่วน                                   ปี 2553    ปี 2554    ปี 2555

  อัตราผลตอบแทนสินทรัพย์                        3.1%      6.0%      3.7%

  อัตราผลตอบแทนสินทรัพย์ถาวร                    5.8%      13.2%     8.2%
  ----------------------------------------- --------- --------- ----------

ในปี 2553 ผลจากยอดขายของธุรกิจส่งออกที่ลดลงยังทำให้ อัตราผลตอบแทนสินทรัพย์ลดลงต่อเนื่อง
ในปี 2554 ยอดขายฟื้นตัวขึ้น ประกอบกับไม่ได้มีการลงทุนเพิ่มเติมในสินทรัพย์
โดยใช้ประโยชน์มากขึ้นจากสินทรัพย์ที่ได้ลงทุนไปแล้วจากช่วงที่ผ่านมา
ทำให้อัตราส่วนผลตอบแทนสินทรัพย์และอัตราผลตอบแทนสินทรัพย์ถาวรเพิ่มขึ้นมาก
และอัตราส่วนได้ลดลงอีกครั้งในปี 2555 ยอดขายของธุรกิจสับปะรดกระป๋องที่ลดลง
ประกอบกับการตั้งสำรองสินค้าเสื่อมสภาพทำให้กำไรสุทธิน้อยลง

แนวโน้มในอนาคต

ในปี 2556 ธุรกิจส่งออกยังคงต้องประสบกับความยากลำบากต่อเนื่อง
โดยเฉพาะธุรกิจผลไม้กระป๋องที่ประเทศที่เป็นลูกค้าหลักยังมีปัญหาเศรษฐกิจ
บริษัทได้มีนโยบายในการขยายไปยังตลาดใหม่
โดยส่วนหนึ่งได้ไปยังประเทศแถบเอเชียโดยผ่านตัวแทนขายของธุรกิจเครื่องดื่ม
นอกจากนั้นบริษัทมีแผนเพิ่มผลิตภัณฑ์ใหม่ๆ เพื่อตอบสนองความต้องการของลูกค้ามาก
อย่างไรก็ตามการแข็งค่าของเงินบาทยังคงเป็นอุปสรรคของธุรกิจส่งออก
โดยแผนการบริหารจัดการได้แก่ การประสานงานระหว่างฝ่ายการเงินและฝ่ายขาย
โดยฝ่ายขายต้องได้รับข้อมูลที่ทันสมัยของอัตราแลกเปลี่ยนตลอดเวลา
เพื่อทำการปรับราคาขายได้อย่างเหมาะสม และให้ข้อมูลยอดขายแก่ฝ่ายการเงิน
เพื่อเข้าทำสัญญาซื้อขายอัตราแลกเปลี่ยนล่วงหน้าสำหรับยอดขายที่ได้ทำการตกลงไปแล้ว
นอกจากนั้นได้ศึกษาและพิจารณาเครื่องมือทางการเงินอื่นๆ
เพื่อเป็นทางเลือกให้กับการบริหารความเสี่ยงอีกด้วย

สำหรับธุรกิจเครื่องดื่ม มาตรการกระตุ้นการใช้จ่ายของรัฐบาลส่งผลให้การบริโภคมากขึ้น
เป็นผลดีต่อยอดขายภายในประเทศ
บริษัทยังคงทำการวิจัยและพัฒนาผลิตภัณฑ์เพื่อตอบสนองความต้องการของผู้บริโภค
นอกจากนั้นยังคงดำเนินกลยุทธ์การส่งเสริมการตลาด เป็นตัวผลักดันสำคัญที่จะกระตุ้นยอดขายได้
สำหรับส่วนธุรกิจเครื่องดื่มที่ส่งออกมีแนวโน้มในการขยายตัวที่ค่อนข้างดีจากการที่มีผู้จัดจำหน่ายที่มีศักยภาพในประเทศต่างๆ
รวมถึงการมีแผนการขยายตลาดโดยหาผู้จัดจำหน่ายในประเทศอื่นๆ เพิ่มขึ้น สำหรับธุรกิจค้าปลีก
Squeeze Juice Bar บริษัทยังคงกลยุทธ์ในการขยายสาขาไปในทำเลที่เหมาะสม
ทั้งในส่วนที่บริษัทบริหารเอง และรูปแบบแฟรนชายส์ เพื่อให้ธุรกิจเติบโตได้ยิ่งขึ้น

ธุรกิจสารสกัดจากพืช จากการที่ธุรกิจเริ่มมียอดขายจากการส่งออกในปี 2555
บริษัทมีโครงการที่จะเพิ่มยอดจำหน่ายควบคู่ไปกับการพัฒนาผลิตภัณฑ์ใหม่ๆ ในปี 2556
สำหรับธุรกิจผลไม้สดนั้น การที่สับปะรดพันธ์ทิปโก้ หอมสุวรรณ
เป็นที่รู้จักและเป็นที่ต้องการของตลาดมากขึ้น
บริษัทมีเป้าหมายที่จะเพิ่มปริมาณการเพาะปลูกให้มากขึ้น เพื่อตอบสนองความต้องการได้มากขึ้น

สถานการณ์ด้านการเงิน

จากการที่เศรษฐกิจสหรัฐอเมริกายังไม่ฟื้นตัว
และปัญหาเศรษฐกิจของทางยุโรปยังไม่มีมาตรการแก้ไขที่แน่ชัด
กระแสเงินทุนไหลเข้ามาทางฝั่งเอเชียรวมถึงประเทศไทยที่ถูกมองว่าเศรษฐกิจยังค่อนข้างแข็งแรง
ทำให้เงินบาทมีแนวโน้มแข็งค่าเมื่อเทียบกับเหรียญสหรัฐฯ โดยในปี 2556
เป็นที่คาดการณ์ว่าเงินบาทน่าจะยังอยู่ในระดับที่แข็งค่าตลอดทั้งปี
บริษัทบริหารความเสี่ยงด้วยการให้มีประสานงานระหว่างฝ่ายการเงินและฝ่ายขาย
เพื่อเข้าไปทำสํญญาซื้อขายเงินตราต่างประเทศล่วงหน้าเพื่อปิดความเสี่ยงสำหรับยอดขายที่ได้มาทั้งหมด
นอกจากนั้นยังได้ศึกษาเครื่องมือทางการเงินอื่นๆ
เพื่อเป็นทางเลือกในการใช้ในการบริหารความเสี่ยงให้มีประสิทธิภาพมากขึ้น
ในแง่ของอัตราดอกเบี้ยที่เป็นความเสี่ยงทางการเงินที่สำคัญอีกประการหนึ่ง
แม้ว่าการที่เงินบาทแข็งค่าจะเป็นปัจจัยหนึ่งที่ทำให้ธนาคารแห่งประเทศไทยมีแนวโน้มจะคงระดับอัตราดอกเบี้ยในระดับต่ำไปอีกระยะเวลาหนึ่ง
แต่การที่ระดับเงินเฟ้อมีแนวโน้มจะสูงขึ้นอาจเป็นแรงผลักดันให้อัตราดอกเบี้ยอาจถูกปรับขึ้นเร็วกว่าที่คาดการณ์ได้
เนื่องจากเงินกู้ระยะยาวของบริษัททั้งหมดอิงอัตราดอกเบี้ยลอยตัว
ทำให้มีความเสี่ยงในภาวะดอกเบี้ยขาขึ้น
บริษัทจึงได้เข้าไปทำสัญญาแลกเปลี่ยนอัตราดอกเบี้ยจากอัตราลอยตัวเป็นอัตราคงที่ (Swap)
สำหรับเงินกู้ระยะยาวจำนวนหนึ่ง เพื่อลดความเสี่ยงอัตราดอกเบี้ย
บริษัทได้มีการประเมินความเสี่ยงของอัตราดอกเบี้ยอยู่ตลอดและใช้เครื่องมือทางการเงิน
รวมถึงการเจรจากับสถาบันการเงินเพื่อปรับต้นทุนทางการเงินให้อยู่ในระดับที่เหมาะสม

เป้าหมายในอนาคต

ในการดำเนินธุรกิจของทิปโก้ได้มุ่งเน้นความสำคัญไปที่คุณลักษณะของผลิตภัณฑ์ของเรา อย่างเช่น
น้ำผลไม้ น้ำแร่ สมูทตี้ส์ สัปปะรดและผลิตภัณฑ์อื่นๆ
ในกลุ่มนี้แนวทางดังกล่าวประสบความสำเร็จด้วยดีตลอดมา อย่างไรก็ดี ในปัจจุบัน
กระแสความนิยมและการแข่งขันได้เปลี่ยนแปลงไปอย่างมาก สังคมขยายตัวใหญ่ขึ้น
ระดับชีวิตของผู้คนในสังคมพัฒนาดีขึ้น
และต้องการผลิตภัณฑ์ที่มีคุณค่าอื่นเพิ่มเติมไปจากประโยชน์โดยตรงของตัวผลิตภัณฑ์
ความท้าทายในอนาคตของบริษัทคือ
ความสามารถในการผสานความเชี่ยวชาญที่มีอยู่ให้เกิดประโยชน์สูงสุด
และทำให้ลูกค้ารู้สึกใกล้ชิดกับเรายิ่งขึ้น
ทิปโก้ต้องการเป็นส่วนหนึ่งที่มีบทบาทสำคัญต่อการส่งเสริมสุขภาพที่ดีของสังคมไทยเพื่อให้ประชาชนมีชีวิตที่ดีและยืนยาวยิ่งขึ้น
ทั้งนี้ เพื่อให้เรารู้จักลูกค้าได้ดีขึ้นและใกล้ชิดกับลูกค้าได้มากขึ้นดังที่คาดหวัง
ทุกหน่วยงานในเครือจะต้องร่วมแรงร่วมใจเพื่อพัฒนาและสร้างสรรค์ผลิตภัณฑ์ที่เปี่ยมไปด้วยคุณค่าและผนึกกำลังกันเพื่อนำพาองค์กรให้ก้าวหน้า
สิ่งที่สำคัญก็คือ นอกจากบุคลากรของทิปโก้จะต้องมีความสามารถแล้ว ยังต้องมีความคิดสร้างสรรค์
เราจะมุ่งเดินหน้าไปในทิศทางดังกล่าวนับจากปี 2556 และต่อเนื่องไปจนตลอดอีก 10 ปีข้างหน้า
จุดมุ่งหมายของเราคือการสร้างผลตอบแทนที่ดีให้แก่ผู้ถือหุ้นทั้งในแง่ของผลกำไรทางบัญชีและมูลค่าเพิ่มซึ่งถือเป็นกำไรเชิงเศรษฐศาสตร์เพื่อให้บริษัทของเราเติบโตอย่างยั่งยืนสืบไปจากรุ่นสู่รุ่น

13. ค่าตอบแทนผู้สอบบัญชี

การแต่งตั้งและพิจารณาค่าตอบแทนของผู้สอบบัญชี

คณะกรรมการตรวจสอบพิจารณาคุณสมบัติและการปฏิบัติงานของผู้สอบบัญชี
นำเสนอต่อคณะกรรมการบริษัทในการแต่งตั้งผู้สอบบัญชีแต่ละปี รวมถึงค่าสอบบัญชี
เพื่อเสนอขออนุมัติจากที่ประชุมผู้ถือหุ้น
ทั้งนี้รายชื่อผู้สอบบัญชีที่จะเสนอเพื่อพิจารณาแต่งตั้งเป็นผู้สอบบัญชีของบริษัท
จะต้องเป็นผู้สอบบัญชีที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์

ในปี 2555 ค่าตอบแทนของผู้สอบบัญชี ประกอบด้วย

1.  ค่าตอบแทนจากการสอบบัญชี (Audit fee)

  บริษัทและบริษัทย่อยจ่ายค่าตอบแทนการสอบบัญชีรวมจำนวน 2,135,000 บาท
  โดยมีรายละเอียดดังนี้

  งบการเงินของบริษัทและงบการเงินรวม จำนวน 990,000 บาท

  งบการเงินของบริษัทย่อย 5 บริษัท จำนวน 1,135,000 บาท

2.  ค่าบริการอื่น (Non-audit fee)

  บริษัทและบริษัทย่อยจ่ายค่าบริการอื่น จำนวน 260,000 บาท